#

# SEMMELWEIS EGYETEM ÁLTALÁNOS ORVOSI KAR

**Neurológiai Klinika**

# Tájékoztató a Neurológiai szakgyógytornász szakirányú továbbképzés felvételi eljárásrendjéről

# 2023.

**A felvételi eljárás célja**

A felsőoktatási felvételi eljárás célja a felsőfokú tanulmányok folytatására legalkalmasabb jelentkezők kiválasztása.

**Felvételi eljárások, felvételi kérelem**

A neurológiai szakgyógytornász szakirányú továbbképzésre történő jelentkezés beérkezési határideje: **2023. április 30.**

Jelentkezni az Intézet honlapjáról letölthető jelentkezési lapon lehet.

A jelentkezési laphoz csatolni kell a bemenethez szükséges oklevél (főiskolai vagy egyetemi diploma) másolatát, valamint munkahelyi igazolást.

**A jelentkezési lapot a mellékletekkel együtt a Semmelweis Egyetem Neurológiai klinika (Budapest, 1083. Balassa u.6.) postacímére kell megküldeni Udvarhelyi Edina nevére.**

Hiányos jelentkezés esetén – a beérkezését követően soron kívül – 15 napos teljesítési határidővel az Intézet a határidő megjelölése és a mulasztás jogkövetkezményeire történő figyelmeztetés mellett hiánypótlásra hívhatja fel a jelentkezőt. Ha a jelentkező a hiánypótlási felhívásban meghatározott határidőig nem teljesíti a felhívásban foglaltakat, úgy jelentkezéséről a rendelkezésre álló adatok alapján születik döntés.

**Felvételi vizsga**

A neurológiai szakgyógytornász szakirányú továbbképzési szak felvételi eljárása két főből álló felvételi bizottság előtt zajlik, mely a jelentkező eddigi szakmai életútját, érdeklődését, fejlődési lehetőségeit, motivációját vizsgálja. A felvételi lehet **egyéni, vagy csoportos interjú**.

Az egyéni interjú célja annak feltérképezése, hogy a jelentkező motivált-e a képzésben való részvételre. Fontos felvételi szempont a megfelelő szintű önreflexió, vagyis az a képesség, ahogy a jelentkező a saját életére, kapcsolataira, munkájára reflektál, és a felmerülő nehézségekkel megküzd.

A felvételi másik lehetősége a csoportos interjú. A betegközpontú segítői attitűdre való érzékenységet, az érzelmek felismerésének és kifejezésének képességét, a belső rugalmasságot, szempontváltási képességet és az empátiás attitűdöt méri. Továbbá felméri a csoportmunkában való részvétel képességét, önérvényesítést, mások meghallgatásának képességét, és a jelentkező önreflexiós képességét. A felvételi beszélgetés során a jelentkező beszámol a munkaterületére leginkább jellemző neurológiai kórképekről.

**Felvételi határozat:**

A döntésről a jelentkező írásban, felvételi határozatban kap értesítést a felvételi vizsgák lezajlását követően.

A felvételi döntés ellen a határozat kézhezvételétől számított 15 napon belül a jelentkező az Egyetem rektorához címezve fellebbezéssel élhet. A fellebbezéseket az Egyetem Felülbírálati Bizottsága bírálja el.

A felvételt nyert hallgatók a Neptun-rendszerben történt regisztrálást követően, a Neptun gyűjtőszámlán keresztül történő utalással rendezhetik tandíj befizetésüket, melynek összege:**190 000ft/félév**

Az első félév tandíjának befizetési határideje: írásban értesítjük a felvételt nyert hallgatókat

**A költségtérítési díj határidőre történő meg nem fizetése a hallgatói jogviszony megszűnését vonja maga után**!

Gyakori kérdések

Milyen a felvételi eljárás?

Egész napos, egy személyes beszélgetés és/vagy csoportos interjú.

Kik felvételiztetnek?

Az intézet oktatóiból álló kétfős bizottságok.

Mennyi ideig tart a felvételi?

9 órától délután 16 óráig

Hogyan értesül a jelentkező a felvételi eredményéről?

A felvételi eljárás eredményéről postai úton küldünk értesítést.

Van-e felső korhatár?

Nincs.

Mi történik, ha nem tudja fizetni a tandíjat?

Amennyiben a tandíjfizetés nem történik meg, az aktuális félévre nem tud beiratkozni/bejelentkezni a hallgató, azon nem vehet részt.

Kaphat-e kedvezményt a tandíjból?

Erre vonatkozóan a mindenkori tanulmányi és vizsgaszabályzat, illetve az egyetemi térítési és juttatási szabályzat, valamint a kari térítési és juttatási rend ad tájékoztatást.